Liga 1: FC Arges - Universitatea Craiova , vineri, ora 21:00 , Digi Sport 1

Liga 1: Voluntari - Sepsi Sfantu Gheorghe, vineri, ora 18:00, Digi Sport 1

Campioana noastră a ieșit învingătoare după numai o oră şi 6 minute. Ea a obţinut 176.000 de lire sterline şi 240 de puncte WTA pentru calificarea în faza optimilor.

Azarenka a început bine şi a condus cu 3-1, după un break, însă apoi a fost în dificultate. Halep, cu un joc variat, a câştigat şase game-uri consecutive şi şi-a adjudecat primul set, 6-3, apoi a avut 1-0 în setul secund. După 1-1 în setul 2, Halep a câştigat alte cinci game-uri la rând şi a obţinut un succes clar, 6-3, 6-1!

Halep a avut nouă greşeli neforţate, faţă de cele 33 ale adversarei sale. În schimb, Simo n-a avut nicio dublă greşeală, faţă de cele trei ale belarusei.

Cele două jucătoare se mai întâlniseră până acum de patru ori, bilanţul victoriilor fiind egal, 2-2. Halep s-a impus în singurul meci dintre ele care a mai avut loc pe iarbă, în 2017, tot la Wimbledon.

Halep o va întâlni în optimi pe învingătoarea dintre jucătoarea americană Cori Gauff (15 ani, 313 WTA) şi slovena Polona Hercog (28 de ani, 60 WTA).

Wimbledon 2019 | Pur şi simplu perfectă! Ce a reuşit Halep, în primul set cu Azarenka

Wimbledon 2019 | Simona Halep pare să fie cu fiecare meci care trece mai aproape de potenţialul său maxim. În confruntarea cu Azarenka, din turul trei, campioana noastră a revenit impresionant în primul set, adjudecându-şi 5 game-uri la rând.

Începutul de partidă nu a fost ideal pentru Simo, care a părut că nu e extrem de conectată. Condusă cu 3-1, fostul lider mondial a început să simtă mingea mai bine şi a fost de neoprit. A câştigat 5 game-uri la rând, oponenta negăsind răspuns la jocul aproape perfect al româncei.

Halep a jucat atât de bine încât a determinat-o pe jucătoarea din Belarus să lovească racheta de iarbă, cu putere. "Vika" a fost avertizată de arbitru, la următoarea astfel de ieşire urmând să fie penalizată cu un punct.

LIVE TEXT

UPDATE 19:09. Simona Halep - Victoria Azarenka 6-3. 6-1. SET și MECI SIMONA HALEP!

UPDATE 19:01. Simona Halep - Victoria Azarenka 6-3. 5-1. BREAK SIMONA! Halep evoluează entuziasmant, ce-i drept în fața unui jucătoare ce pare resemnată.

INFO: 9-30! Raportul greșelilor neforțate în acest moment. Un detaliu care spune multe despre scorul actual.

UPDATE 19:01. Simona Halep - Victoria Azarenka 6-3. 4-1. Simona defilează pe iarba de la All England Club. Campioana noastră este la două game-uri de optimile de finală.

UPDATE 18:59. Simona Halep - Victoria Azarenka 6-3. 3-1. BREAK SIMONA! Sportiva din Constanța domină acum la toate capitolele și pare că se îndreaptă spre o victorie facilă.

UPDATE 18:54. Simona Halep - Victoria Azarenka 6-3. 2-1. Game electrizant. Ambele jucătoare au avut șansa să se impună, dar, până la urmă, Simona și-a făcut jocul și este iar în avantaj.

UPDATE 18:48. Simona Halep - Victoria Azarenka 6-3. 1-1. Game extrem de disputat. Simo a avut șansa unui nou break și posibilitatea de a se distanța, dar n-a reușit să mențină cadența și Azarenka s-a impus, într-un final.

UPDATE 18:41. Simona Halep - Victoria Azarenka 6-3. 1-0. Simona a reușit primul game câștigat la 0 în acest meci și este la al 6-lea consecutiv! Continuă evoluția entuziasmantă, după ce a revenit ca o mare campioană în primul set de la 1-3.

UPDATE 18:39. Simona Halep - Victoria Azarenka 6-3. 0-0. A început setul al doilea

UPDATE 18:37. Simona Halep - Victoria Azarenka 6-3. BREAK și SET SIMONA HALEP! Campioana noastră s-a impus în primul set și a făcut un pas important spre optimi

UPDATE 18:33. Simona Halep - Victoria Azarenka 5-3. Campioana noastră, cu un serviciu foarte bun, dar și cu retururi excepționale, domină acum primul set de la Wimbledon.

INFO: Simona e la serviciu! S-au schimbat mingiile

UPDATE 18:30. Simona Halep - Victoria Azarenka 4-3. BREAK SIMONA! Halep pare a fi trecut la comanda partidei. E mult mai exactă și precisă în lovituri și o obligă pe Azarenka să greșească. Nici serviciul sportivei din Belarus n-a mai funcționat. Are deja două duble greșeli.

UPDATE 18:27. Simona Halep - Victoria Azarenka 3-3. Revenire de senzație a Simonei în acest prim tur. Azarenka a avut două mingi de break, dar Simona și-a păstrat calmul, și cu un joc exact a reușit să câștige game-ul.

UPDATE 18:21. Simona Halep - Victoria Azarenka 2-3. REBREAK HALEP! Simona a schimbat ceva în jocul ei. A început să alterneze mingile lungi cu cele scurte și asta se pare că o încurcă pe Azarenka.

UPDATE 18:18. Simona Halep - Victoria Azarenka 1-3. BREAK AZARENKA! Simona a reușit un punct foarte frumos, un backhand în cross, dar nu a fost suficient și pentru a câștiga. Azarenka a fost cea care a condus jocul iar Halep nu a reușit să contracareze.

UPDATE 18:12. Simona Halep - Victoria Azarenka 1-2. Victoria s-a impus mult mai lejer pe propriul serviciu și este iar în avantaj.

UPDATE 18:10. Simona Halep - Victoria Azarenka 1-1. Simona și-a câștigat cu greu punctul. A avut și avantaj, a fost egalată, dar până la urmă a revenit și și-a impus jocul. Sportiva din Constanța dă senzația că nu se grăbește și joacă destul de mult pe fundul terenului.

UPDATE 18:06. Simona Halep - Victoria Azarenka 0-1. Sportiva din Belarus a început bine. A ajuns destul de repede la 40-0, și cu un as, dar Simona a părut că revine, cu două mingi câștigătoare. Azarenka a servit bine în continuare și s-a impus în primul game.

UPDATE 18:02. Simona Halep - Victoria Azarenka 0-0. Începe partida. Sportiva din Belarus e la serviciu.

UPDATE 17:59. Cele două sportive se află la încălzire.

UPDATE 17:43 Guido Pella a reuşit surpriza în turneul masculin, trecând de Kevin Anderson, scor 6-4, 6-3, 7-6(4). Meciul Halep - Azarenka era programat pe terenul central după această dispută, astfel că partida block-buster din turul 3 la feminin va începe aproximativ la ora 18:00.

UPDATE 17:00 Partida Halep - Azarenka va începe mai târziu de 17:30, aşa cum se anticipa iniţia. Confruntarea de pe Terenul Central va începe după consumarea partidei Anderson - Pella. În acest moment, argentinianul conduce cu 6-4, 6-3, în setul trei fiind 3-3.

UPDATE 16:15 Pe sfertul Simonei Halep nu a mai rămas vreun cap de serie, după ce Zhang a trecut de Wozniacki, scor 6-4, 6-2. Dacă va trece de Azarenka, campioana noastră o va întâlni în optimi pe învingătoarea dintre Hercog şi Gauff. Într-un eventual sfert de finală, constănţeanca va fi faţă în faţă cu cea care se impune în duelul Zhang - Yastremska.

Ştirea iniţială

Pe cea mai importantă arenă de la All England Club, Simona și Vika sunt programate după partida de pe tabloul masculin dintre Kevin Anderson și Guido Pella.

Wimbledon 2019 | Spectacol în ultimul meci direct

2-2 este scorul întâlnirilor dintre Simona Halep şi Victoria Azarenka, înainte de meciul din turul al treilea de la Wimbledon, care va avea loc vineri. Ultimul duel a avut loc tot la Grand Slam-ul londonez, cu doi ani în urmă, când Halep câştiga cu 2-0 în optimi.

În ultima partidă disputată între cele două, Simona Halep s-a impus la All England Club, în faza optimilor, cu 7-6, 6-2. A fost unul dintre cele mai tensionate meciuri din cariera Simonei, un lucru pe care românca îl recunoștea cu ceva timp în urmă.

Wimbledon 2019 | Ce spune Simona Halep de duelul cu Azarenka

Simona Halep a prefațat duelul cu Azarenka, ocupanta locului 40 WTA. Cea mai bună performanță a sportivei din Belarus la Wimbledon a venit în 2011 și 2012, atunci când a atins semifinalele.

”Au fost meciuri foarte grele în trecut. Am jucat chiar aici acum trei ani (n.r. doi ani). Va fi un mare challenge pentru mine, va fi o partidă foarte grea. Ea nu joacă foarte plat, dar e extrem de agresivă. Vreau să câştig, cum vreau să câştig orice partidă. Partea mentală va fi decisivă, dar e important să fiu tare pe picioare. Pentru că ea loveşte foarte tare”, a spus Simona.

Wimbledon 2019 | Ce spune Azarenka despre meciul cu Halep

După o perioadă foarte grea, în care a avut probleme cu custodia copilului, "Vika" revine uşor-uşor la nivelul din 2012-2013, când domina circuitul WTA. A făcut un meci perfect contra lui Tomljanovic, în manşa secundă şi acum e gata de confruntarea cu sportiva noastră.

"Trebuie să fiu agresivă împotriva Simonei Halep şi să nu ratez vreo oportunitate. E o jucătoare care nu îţi dă nimic pe gratis, însă mereu apar oportunităţi. Dacă le voi converti, va fi bine.

Am jucat cu ea de mai multe ori şi mereu au fost partide echilibrate. Trebuie să fiu foarte consistentă, pentru că ea are un astfel de joc. Vede meciul foarte bine şi trimite înapoi multe mingi. Trebuie să fiu răbdătoare şi agresivă pentru a o învinge", a spua Azarenka, într-un interviu pentru Tennis Channel.

Wimbledon 2019 | Analiza lui Mats Wilander

Mats Wilander e convins că sportiva din Belarus va ajunge din nou în top şi laudă atitudinea şi modul în care aceasta a trecut peste perioada grea avută.

"Victoria Azarenka are acea foame de succes, iar acum reuşeşte să se adune şi să practice un joc foarte solid. Pare că face totul corect tactic şi nu e afectată negativ de dorinţa uriaşă de a câştiga. La evoluţia sa contribuie şi faptul că e sănătoasă. Faptul că a câştigat deja două meciuri aici o va ajuta mental.

Sunt 100% convins că se va întoarce foarte curând în TOP 10 WTA. Are un psihic de campioană şi va deveni rapid o ameninţare reală pentru cele mai bune din lume la câştigarea trofeelor importante", a explicat Wilander, la Eurosport.

Meciul din turul 3 de la Wimbledon dintre Simona Halep și Victoria Azarenka se va disputa vineri, de la ora 17:30, și poate fi urmărit în format LIVE TEXT pe digisport.ro.

Etichete:

,

,

,